A világbajnoki versenysorozatban már az első alkalommal egészen a döntőig jutott. Miután megnyerte az 1982-ben Moszkvában rendezett zónaközi versenyt, a párosmérkőzések során először Beljavszkij ellen győz 6–3 arányban, majd az elődöntőben Korcsnojt veri 7–4-re, és a világbajnokjelöltek versenysorozatának döntőjében az exvilágbajnok Szmiszlov ellen is meggyőzően, veretlenül 8,5–4,5 arányban győzedelmeskedik. 1984-ben már a felnőtt világbajnoki címért szállt harcba Anatolij Karpovval. Ez a mérkőzés minden idők leghosszabb páros-mérkőzése volt – közel 6 hónapig tartott – amelyet az akkori FIDE elnök, Florencio Campomanes Karpov 5–3-as vezetésénél a 48. játszma után félbe szakított, és új meccsre szólította fel őket. Kaszparov 13–11 arányban megnyerte az 1985 novemberében megismételt mérkőzést, ezzel 22 évesen a sakktörténet legfiatalabb világbajnoka lett.